b'\n_START_ARTICLE_\nSanherib\n_START_SECTION_\nNovoasirsko cesarstvo 911\xe2\x80\x93612 pr. n. \xc5\xa1t.\n_START_PARAGRAPH_\nAsirija se je za\xc4\x8dela v bronasti dobi kot mestna dr\xc5\xbeava ali majhno kraljestvo v srednjem toku Tigrisa. Na koncu bronaste dobe je kraljestvo razpadlo in se na za\xc4\x8detku \xc5\xbeelezne dobe ponovno ustanovilo pod Tiglat-Pileserjem III. in njegovima sinovoma \xc5\xa0almaneserjem V. in Sargonom II. Slednja sta vladala od 744 do 705 pr. n. \xc5\xa1t. V tem \xc4\x8dasu je Asirija raz\xc5\xa1irila svojo oblast na Mezopotamijo, Anatolijo in Sirijo-Palestino. Prestolnica Ninive je bila ena od najbogatej\xc5\xa1ih mest anti\xc4\x8dnega sveta. Vzpon cesarstva je vzbujal strah in sovra\xc5\xa1tvo njegovih sosedov, zlasti Babilonije, Elama in Egipta, in majhnih kraljestev,  kakr\xc5\xa1na  je bila Judeja. Vsaka opazna \xc5\xa1ibkost cesarstva v kak\xc5\xa1nem delu dr\xc5\xbeave je zato spro\xc5\xbeila vstajo, najve\xc4\x8dkrat  v Babiloniji. Sanheribova primarna zaposlitev je bilo prav re\xc5\xa1evanje tega tako imenovanega \xc2\xbbbabilonskega problema\xc2\xab.\n_START_SECTION_\nBabilonski problem\n_START_PARAGRAPH_\nSanheribov stari o\xc4\x8de Tiglat-pileser III. je s svojo proglasitvijo za kralja Babilonije ustvaril dvojno monarhijo, v kateri so bili Babilonci uradno samostojni. Mo\xc4\x8dni lokalni voditelji niso tega nikoli sprejeli. Med njimi je izstopal plemenski poglavar Marduk-apla-iddina (v hebrejski Bibliji Merodah-baladan). Marduk-apla-iddina  je Tiglat-pileserju pla\xc4\x8deval davek, ko je njegovega naslednika \xc5\xa0almaneserja V. odstavil in zamenjal Sanheribov o\xc4\x8de Sargon II., pa je izkoristil prilo\xc5\xbenost in se proglasil za kralja Babilonije. Sledilo je trideset let dolgo obdobje zatiranja uporov in porajanja novih._NEWLINE_Sargon je posku\xc5\xa1al babilonski problem re\xc5\xa1iti s \xc2\xbbkultiviranjem\xc2\xab\xc2\xa0 Babiloncev, Sanherib pa je bil bolj radikalen. Na javno mnenje Babiloncev in dr\xc5\xbeavni\xc5\xa1ke dol\xc5\xbenosti, ki jih je imel kot babilonski kralj, zlasti med praznovanjem novega leta, se  sploh ni oziral. Zanimalo ga je samo vojskovanje, ki je doseglo vi\xc5\xa1ek v popolnem uni\xc4\x8denju mesta Babilon leta 689 pr. n. \xc5\xa1t. Uni\xc4\x8dil je templje in kipe bogov, razen Mardukovega, katerega je odpeljal v Asirijo. Dogodki so zgrozili tudi Asirce same, ker so babilonske bogove zelo \xc4\x8dastili tudi oni.\n_START_SECTION_\nZasedba prestola\n_START_PARAGRAPH_\nSanherib verjetno ni bil prvorojenec Sargona II. Njegovo ime ka\xc5\xbee, da je bil morda zamenjava za umrle brate, vendar so ga od mladega  vzgajali za prestolonaslednika in mu zaupali zahtevne administrativne posle. Za Sanheribovo prvo leto vladanja po o\xc4\x8detovi nepri\xc4\x8dakovani smrti v bitki primarni viri navajajao tri razli\xc4\x8dne datume: 705 pr. n. \xc5\xa1t., 704 pr. n. \xc5\xa1t. in 703 pr. n. \xc5\xa1t., kar ka\xc5\xbee, da prenos oblasti ni potekal gladko. Prevzem oblasti so ovirali upori v Siriji-Palestini, kjer so jih podpihovali Egip\xc4\x8dani, \xc5\xa1e bolj resni pa v Babiloniji, kjer je na prestol pri\xc5\xa1el Marduk-apla-iddina in zbral veliko vojsko Kaldejcev, Aramejcev, Arabcev in Elamitov.\n_START_SECTION_\nManj\xc5\xa1i pohodi\n_START_PARAGRAPH_\nSanherib je izvedel ve\xc4\x8d manj\xc5\xa1ih pohodov na mejah cesarstva, s katerimi ni bistveno pove\xc4\x8dal svojega ozemlja. Leta 702 pr n. \xc5\xa1t. in 699-697 pr. n. \xc5\xa1t. je ve\xc4\x8dkrat vdrl  v  gorate predele vzhodne Asirije. Na enem od njih je pobral davek od Medijcev. Leta 696 in 695 pr. n. \xc5\xa1t. je poslal vojsko v Anatolijo, kjer se je po Sargonovi smrti uprlo nekaj vazalov. Okoli 690 pr. n. \xc5\xa1t. je od\xc5\xa1el na pohod v severne arabske pu\xc5\xa1\xc4\x8dave, osvojil Dumat Al D\xc5\xbeandal in ujel arabsko kraljico.\n_START_SECTION_\nDr\xc5\xbeavna uprava in gradnje\n_START_PARAGRAPH_\nAsirsko cesarstvo je bilo razdeljeno na province. Njihovi guvernerji so bili odgovorni za vzdr\xc5\xbeavanje cest in javnih zgradb in  izvr\xc5\xa1evanje dr\xc5\xbeavne politike. Eden od pomembnih elementov te politike so bile masovne deportacije in prezazporeditve prebivalcev, s katerimi so posku\xc5\xa1ali kaznovati in prepre\xc4\x8diti upore in ponovno poseliti razseljena ozemlja. Njihov glavni cilj je bilo vzdr\xc5\xbeevanje proizvodnje hrane.  Od leta 745 pr. n. \xc5\xa1t. do 612 pr. n. \xc5\xa1t. je bilo preseljenih okoli 4,5 milijona prebivalcev, od tega samo med Sanheribovim vladanjem okoli 470.000._NEWLINE_Sanherib je iz Niniv naredil mogo\xc4\x8dno mesto z novimi ulicami in trgi in slavno \xc2\xbbpala\xc4\x8do brez primere\xc2\xab. Tloris pala\xc4\x8de je meril 503 x 242 m. Imela je najmanj  80 sob. V pala\xc4\x8di so odkrili veliko klinopisnih tablic. Temelji pala\xc4\x8de so bili zgrajeni iz blokov apnenca in blatnih zidakov in visoki 22 m. Vanje je bilo vgrajenih pribli\xc5\xbeno 2.680.000 m\xc2\xb3 ali 160 milijonov zidakov. Zidovi pala\xc4\x8de so bili zgrajeni iz blatnih zidakov in visoki 20 m. Nekaj vhodov je bilo okra\xc5\xa1enih s kolosalnimi kamnitimi kipi krilatih levov ali bikov s \xc4\x8dlove\xc5\xa1kimi glavami, te\xc5\xbekimi do 30 ton. Pripeljeli so jih iz 50 km oddaljenih kamnolomov in, verjetno po klan\xc4\x8dini, dvignili 20 m visoko. V pala\xc4\x8di je bilo tudi 3.000 m kamnitih plo\xc5\xa1\xc4\x8d s plitvimi reliefi, na katerih je bila dokumentiran vsak korak gradnje, tudi  lomljenje kamna v kamnolomih in njegov transport z vleki po Tigrisu. Na enem od prizorov je 44 mo\xc5\xbe, ki vle\xc4\x8de kolosalen kip. Kipe so dokon\xc4\x8dno obdelali potem, ko so bili postavljeni. Ve\xc4\x8dina kipov je tehtala od 9 do 27 ton._NEWLINE_Na zidovih pala\xc4\x8de je bilo veliko prizorov iz bitk, sovra\xc5\xbenikov, nataknjenih na kol, paradirajo\xc4\x8dih vojakov z vojnim plenom in hvalisavih napisov. Na enem od njih je opis osvojitve Babilona: \xc2\xbbNjegovin prebivalcem, mladim in starim, nisem prizanesel. Njihova trupla so napolnila mestne ulice.\xc2\xab O bitki pri Lahi\xc5\xa1u je napisal: \xc2\xbbEzekija Judejski, ki se ni uklonil moji volji ... njega sem zaprl v njegovo prestolnico Jeruzalem kot pti\xc4\x8da v kletko. Proti njemu sem zgradil okope in vsak, ki je pri\xc5\xa1el skozi mestna vrata, je moral pla\xc4\x8dati za njegov zlo\xc4\x8din. Njegova mesta, ki sem jih oplenil, sem odrezal od njihove de\xc5\xbeele.\xc2\xab_NEWLINE_V tistem \xc4\x8dasu so Ninive merile pribli\xc5\xbeno 7 km\xc2\xb2. V obzidju je bilo petnajst velikih mestnih vrat. Z vodo so se oskrbovale s  hribov po osemnajstih dodelanih vodnih kanalih. Na ve\xc4\x8d delih sistema so bili zgrajeni akvadukti. V D\xc5\xbeervanu so odkrili akvadukt dolg 65 km. V obzidanem delu mesta je \xc5\xbeivelo okoli 100.000 ali celo 150.000 prebivalcev, se pravi dvakrat ve\xc4\x8d kot v Babilonu. Ninive so bile takrat eno od najve\xc4\x8djih mest na svetu. _NEWLINE_Namakan vrt  ob Sanheribovi pala\xc4\x8di je bil morda tisti, ki so ga imeli za\xc2\xa0\xc2\xbbbabilonske vise\xc4\x8de vrtove\xc2\xab.\n_START_SECTION_\nSmrt\n_START_PARAGRAPH_\nSanherib je bil leta 681 pr. n. \xc5\xa1t. v nepojasnjenih okoli\xc4\x8dinah umorjen. Napis njegovega naslednika Asarhadona opisuje, da je Asarhadon na vojnem pohodu izvedel, da se njegovi bratje spopadajo na ulicah Niniv.  Z vojsko se je vrnil domov, jih vse porazil in zasedel prestol. Opis ne omenja, da so se spopadli zato, ker je eden od njih ubil svojega o\xc4\x8deta. Umor je omenjen v eni od babilonskih kronik, Bibliji   (Druga knjiga kraljev 19:36-37, Druga kroni\xc5\xa1ka knjiga 32:21, Izaija 37:36\xe2\x80\x9338, Tobija 1:21) in kasnej\xc5\xa1ih asirskih dokumentih. Njegov umor so zamol\xc4\x8dali verjetno zato, da ne bi destabilizirali dr\xc5\xbeave. Eden od babilonskih zgodovinarjev je zapisal, da je bila njegova smrt bo\xc5\xbeja kazen za zlo\xc4\x8dine, ki jih je zgre\xc5\xa1il v Babilonu._NEWLINE_Profesor Simo Parpola je na osnovi fragmentov pisma iz tistega obdobja zaklju\xc4\x8dil, da je bil morilec sin Arda-Muli\xc5\xa1\xc5\xa1i, iz Biblije znan kot Adrameleh (2 Kralji 19:37), in da je bil umor posledica niza dogodkov, ki si se za\xc4\x8deli leta 694 pr. n. \xc5\xa1t. Tistega leta so Sanheribovega najstarej\xc5\xa1ega sina in kronskega princa A\xc5\xa1\xc5\xa1ur-n\xc3\xa3din-sumija ujeli Babilonci in ga odpeljali v Elam, kjer je izginil iz zgodovinskih zapisov.   Naslednji najstarej\xc5\xa1i sin, Arda-Muli\xc5\xa1\xc5\xa1i, je pri\xc4\x8dakoval, da bo on njegov naslednik na seznamu kandidatov. Kraljeva druga \xc5\xbeena, Nakija Zakitu, je izrabila svoj vpliv na kralja in za naslednika vsilila svojega \xc5\xa1ibkega in  bolehnega sina Asarhadona. Sanherib je od vseh svojih podlo\xc5\xbenikov zahteval prisego zvestobe novemu kronskemu princu. _NEWLINE_Arda-Muli\xc5\xa1\xc5\xa1i je med vplivnimi dvorjani kljub temu ostal priljubjena oseba. Z leti je Asarhadonova priljubljenost usihala,  priljubljenost Arda-Muli\xc5\xa1\xc5\xa1ija in njegovih bratov pa se je krepila. Sanherib je princa Asarhadona zaradi varnosti poslal v zahodne province, Arda-Muli\xc5\xa1\xc5\xa1i pa je za\xc4\x8dutil, da bi z odlo\xc4\x8dnim ukrepom lahko sam pri\xc5\xa1el na prestol in je s pomo\xc4\x8djo prista\xc5\xa1ev o\xc4\x8deta ubi. Natan\xc4\x8dne  okoli\xc5\xa1\xc4\x8dine umora niso znane.'